राज्य की सत्ता की बागडोर संभालने के बाद से लेकर अब तक बहुगुणा की राह में कांटे कम होने का नाम नहीं ले रहे हैं, पार्टी के विधायक हैं कि जो तराजू के मेंढक की तरह कभी बहुगुणा खेमें में शामिल हो जाते हैं, तो कभी उनसे नाराज होकर बाहर छिटक जाते हैं। मुख्यमंत्री के साथ साये की तरह चलने वाले तीन विधायकों के मुख्यमंत्री द्वारा पर कतरे जाने के बाद वर्तमान में वे उनसे खासे नाराज नजर आ रहे हैं। सुपर चीफ मिनिस्टर का लबादा ओढे मुख्यमंत्री के पड़ोसी एक विधायक में भी आज-कल वो हनक नहीं दिखाई दे रही है, जो कभी दिखाई देती थी, वहीं मुख्यमंत्री दरबार में रोज हाजरी बजाने वाले दो विधायकों को तो यह कहकर धमका दिया गया कि क्या उन्होंने मुख्यमंत्री आवास को नगर निगम का कार्यालय समझ रखा है। इसके बाद से इन विधायकों ने भी दूरी बनानी शुरू कर दी है, वहीं काशीपुर में एक कार्यक्रम के दौरान मुख्यमंत्री द्वारा क्षेत्र के सांसद के.सी. सिंह बाबा तथा कैबिनेट मंत्री हरीश चंद्र दुर्गापाल को खासी तरजीह देने के बाद राज्य के एक मंत्री को अकेला छोड़ने के चलते उनकी भी मुख्यमंत्री से दूरियां बढ़ चुकी हैं। यहां यह भी गौरतलब हो कि इस कार्यक्रम में इस घटनाचक्र के बाद स्वास्थ्य मंत्रीे कार्यक्रम बीच में ही छोड़ वापस लौट आए। इतना ही नहीं सूत्रों से मिली जानकारी के अनुसार पौड़ी क्षेत्र के लोकसभा सदस्य व पूर्व रेल राज्य मंत्री सतपाल महाराज भी बहुगुणा से इसलिए नाराज हैं कि उन्होंने सारी शक्ति अपने पास रखी हुई है, यहां यह भी उल्लेखनीय है कि सतपाल महाराज की पत्नी अमृता रावत राज्य की पर्यटन मंत्री हैं।